作者：刘弇
词牌/韵律：内家娇

paragraphs: 绰约群芳里，阳和意，偏向一枝浓。
南国骤惊，动人奇艳，未饶西洛，百本千丛。
斩新弄，晓来无比格，半坼断肠红。
三月洞天，又还疑是，赋情楚客，窥见墙东。
朱阑干、遍倚生愁，怕无计、奈雨禁风。
别有瑞烟幕幕，时与遮笼。
便纵使当日，文忠品第，赵昌模写，难更形容。
应念故园桃李，羞怨春工。